Акрамя таго, я лічу, што майстрам не нараджаюцца, а становяцца. Настаўніку трэба даць магчымасць праявіць сябе. Некалі я прыйшоў сюды працаваць настаўнікам фізікі пасля арміі. Паўтара года арміі замарудзілі мой педагагічны рост. Але на той момант у школе працавалі такія моцныя намеснікі дырэктара, якія далі мне магчымасць адчуць сябе ўпэўнена. На гэта спатрэбіліся час і іх цярпенне, бо мае першыя ўрокі пасля арміі сведчылі толькі пра маю няўпэўненасць. І калі б яны сказалі, што нічога з мяне не атрымаецца, то, напэўна, і не атрымалася б. Ужо тады я на сабе адчуў, што да настаўніка трэба ставіцца беражліва. Насамрэч заўсёды можна знайсці да чаго прычапіцца, але канцэнтравацца трэба на станоўчым. І ні ў якім разе не пачынаць гаворку з негатыву.